Dayak, Iban Borneo
Bala Dayak Iban kelia ti dulu mungkar berimba menua Krian iya datai ari menua Saribas. Sekeda sida nya bala Iban Paku ti dulu rembus ba Sungai Krian ari Rimbas. Sekeda sida nya nengah ili Krian berengkah ari Sekundong tauka Kerangan Pinggai di Sungai Paku, mansa menua Rimbas di Debak, Deit, Belasau, Undai enggau Rapong ke Melupa lalu undur ngena perau ke ili Sungai Krian. Di Melupa sida tu diau mendam bumai betaun; tang sekeda sida nya terus ke Awik, Sebetan enggau Sabelak.             Seraban agi bansa Dayak Iban ti dulu mungkar menua Krian betuaika Radin. Sida pindah ke menua nya ari Samu di Sungai Paku. Datai sida di Rimbas ba Tembawai Surok Lelabi dalam menua Teru, sida ngulu sebatang sungai Teru lalu melunggang ke sepiak Batang Krian di Bayor. Datai di Bukit Penajar raban Radin bepechah dua. Seraban ke ili lalu matau menua Kawang enggau Batang Rimbas nyentuk ke Sungai Gerenjang, pati Ulu Krian. Seraban da matau menua Babang enggau Pilai. Sida undur nitihka penganyut ai sungai  nya lalu sangkai  di Nanga Maras, Krian. Dia sida diau mendam bumai betaun di menua nya.           Seraban da Dayak Iban bukai ti datai ari Samu enggau Anyut lalu pindah ke Sungai Paku datai ke Meroh ti alai sida limpang ke kiba ngulu Sungai Ketoh pati Sungai Paku datai di entigis ba kaki Bukit Medang ti endur Linggir “Mali Lebu” luput lebuh tepedaka ular kendawang. Sekali lebuh ti pulai nemuai ari Ulu Krian, Linggir mansa tuchung Bukit Medang antara Ulu Krian enggau Ulu Paku. Maya nya Linggir tekenyit lalu luput meda seiku ular kendawang ba mua iya ti entachang ngagai iya. Maya iya luput, iya asai ke betemu enggau  Bungai Nuing. “Ambi nuan sirat aku nya Linggir, kena nuan matak serang.  Sirat nya tau ke empelias nuan. Nuan enda ulih dipantap tauka ditimbak munsuh,” ku Bungai Nuing. Dani iya luput, peda iya sirat amai bisi ngimbai iya ti gali ba tanah dia. Sirat nya pan dibai iya pulai lalu ditaruh iya teguh-teguh.   Raban bansa Iban nya majakka pejalai sida nurun Bukit Medang lalu diau mendam sebelah kaki bukit nya di ulu Sungai Gerenjang. Sekeda sida bepechah ari raban besai nya lalu majak ngiga menua baru di Ulu Krian enggau Awas. Dayak Iban Pindah Ke Sungai Melupa Kenu ku orang tuai kelia, bansa Dayak Iban tu endang seraban bansa ti rindu, keras sereta gagit ati ngiga, berimba lalu diau ba menua baru. Ukai tuju sida deka ngayau. Taja pia, enti seiku pan sida udah kena bunuh orang di menua baru sida nya, kaban belayan orang ti mati nya semua angkat magang lalu datai-sedatai deka bebalas sebarang maya baka bala Munan ti dibunuh bansa Seru di Krian nya mega.    Lebuh raban bansa Dayak Iban matau menua, berimba bumai betaun ba endur sida diau mendam di tanah Batang Krian, sida suah betemu enggau bansa Seru ti udah lama nguan menua nya. Bansa Seru tu jarang bumai nanam padi tang udu agi beridup enggau mulung. Sekeda bisi ga ulih berimbai umai, kebun sereta rumah enggau bansa Iban. Sekeda raban Seru suah ngachau lalu munuh sekeda bala bansa Dayak Iban. Nyepi diri selalu diuti, dikachau lalu dibunuh bansa Seru baka nya, bala Iban pan bepadah sereta betesau diri semenua ngayau bansa Seru. Nya ti ngujungka sida beambu munsuh enggau bansa Seru. Kenu ku sekeda pengingat tuai, bisi seiku tuai bansa Dayak Iban ti benama Daji mai bala iya bebalaska pemarai seiku ari nembiak iya lalu ngayau bansa Seru di Nanga Diso. Maya ti beamuk enggau munsuh dia bujang berani Iban ti benama Nanggai ari menua Rimbas mujur bedengah tuai Seru ti benama Genalus. Udah nya makin mayuh-semayuh bansa Iban ari Saribas datai lalu ngempu tanah di menua Batang Krian. Nya alai menua Melupa pan lalu diperimba Daji. Sida tu datai ke Melupa nengah kampung jerung ti mungkur kaki bukit Sibirong di entigis Sungai Sulau, pati Sungai Assam di Melupa. Tegal sida tu ti dulu tama menua Sibirong lalu bumai betaun ba tanah ti dipansa sida, nya mih kebuah bukit nya dikumbai orang Bukit Sibirong Pesok. Pesuk @ Pesok reti iya rembus. Raban bansa Iban tu diau bumai betaun enda lama di Sibirong. Udah nya Unggang “Kumpang Pali” pan nguluka bala Iban ari Saribas pindah ke Krian nengah tanah Sungai Undai di Rimbas lalu ke ili Melupa. Unggang enggau bala nembiak iya pan diau mendam di Temudok di tengah menua Krian. Dayak Iban Di Sungai Awik Kira-kira tiga serak peturun udah bala Dayak Iban ti bempu menua di Sungai Krian, Enchana “Letan Pulas Emas” enggau menyadi iya Penghulu Minggat sereta bala nembiak iya pan datai ari Paku berunding deka nitihka raban bansa Dayak Iban nya pindah ke menua Krian mega tang dibantah tuai bansa Iban ti benama Gila ti sama besaup enggau Daji ngalahka bansa Seru di Nanga Diso nya. Ku iya, tanah di menua nya udah diempu bala iya magang. Nya alai, Enchana seduai Penghulu Minggat matak bala nembiak seduai pindah ke Awik. Enchana berumah panjai ba Rantau Menukol, di ili Nanga Malong. Ari nya sida pindah ke ulu agi datai di Lubok Kepayang. Enda lama udah nya, Penghulu Minggat enggau bala nembiak iya datai lalu diau mendam di Nanga Mitas ti alai iya nirika sebuah rumah panjai enam puluh pintu. Nya ti ngujungka peturun Penghulu Minggat diau mendam di Kamidan ari ili Nanga Mitas.                       (Betampung ba Tusun Ke-34  minggu nyin ila) Nama kebuah bansa Iban di serata menua Sarawak bejaku ngena Jaku Iban ti sama taja pan bisi bida mimit ba senentang patah sebut enggau pengaya jaku (kosat kata)? Nya mih pun asal penatai bansa Dayak / Iban ari Saribas ke menua Sungai Kalala – Krian, Melupa, Awik. Berengkah ari nya mega Iban majak begigaka menua baru tunga ke Batang Rajang nyentuk ke menua tanah Batang Rajang (Sarikei, Bintangor, Pakan, Julau, Sibu, Kanowit, Song, Kapit). Maya jeman nya Iban ukai semina bekaul jaul sereta bekrisis enggau bansa Baketan tauka Seru aja tang  bansa Beliun, Seduan, Tajung @ Rajang enggau Orang Ulu (Benedict Sandin 1994.) Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whatsapp tu: 013 8325146   Ditulis Harry Usup Umbar (B.Sc Hons. Human Development, UPM) 
See author's posts
